
Dómsmálaráðuneytið
Borgartúni 26
105 Reykjavík
Skilað í samráðsgátt stjórnvalda

Reykjavík 13. október 2025

Efni: Umsögn um drög að frumvarpi til laga um breytingar á lögum um jafna stöðu og jafnan rétt kynjanna, nr. 150/2020 (skýrslugjöf um kynbundinn launamun) mál nr. S-175/2025

Jafnlaunastofa hefur kynnt sér drög að frumvarpi til laga um breytingar á lögum 150/2020 um jafna stöðu og jafnan rétt kynjanna. 
Jafnlaunastofa er sjálfseignarstofnun í eigu Sambands íslenskra sveitarfélaga og Reykjavíkurborgar. Jafnlaunastofu er ætlað að byggja upp og miðla þekkingu á sviði jafnlaunamála og veita stuðning við að uppfylla ákvæði jafnréttislaga um að sambærilegum og jafnverðmætum störfum hjá sveitarfélögunum séu greidd jöfn laun.
Jafnlaunastofu er einnig ætlað að veita ráðgjöf og stuðning við þróun greiningar- og matstækja sem stuðla að launajafnrétti kynjanna og jaðarsettra hópa á grundvelli aðferðafræði starfsmats eða virðismats starfa. Þá er Jafnlaunastofu ætlað að byggja upp og miðla þekkingu á sviði starfsmats eða virðismats starfa og vera í samstarfi á vinnumarkaði í þágu launajafnréttis.
Inngangur
Í greinargerð frumvarpsins um tilefni og nauðsyn lagasetningar segir að markmið laga um jafna stöðu og jafnan rétt kynjanna sé að koma í veg fyrir mismunun á grundvelli kyns og viðhalda jafnrétti og jöfnum tækifærum kynjanna á öllum sviðum samfélagsins og að markmiði um jafnrétti á vinnumarkaði skuli náð m.a. með því að vinna gegn launamisrétti og annarri mismunum á vinnumarkaði á grundvelli kyns. 
Í frumvarpinu er lagt til að skylda til jafnlaunavottunar verði aflögð í núverandi mynd án þess þó að hvikað verði frá markmiðum jafnréttislaga um að sporna gegn launamismunun á grundvelli kyns. Það verði því eftir sem áður skylda fyrir fyrirtæki og stofnanir þar sem starfa 50 eða fleiri að jafnaði, að skila inn gögnum um starfaflokkun ásamt launagreiningu til að sýna fram á að launasetning þeirra byggist á málefnalegum sjónarmiðum og að þau viðmið sem lögð eru til grundvallar feli ekki í sér kynbundna mismunun og tryggi þannig að laun séu ákvörðuð á sama hátt fyrir öll óháð kyni. 
Í stað jafnlaunavottunar verði fyrirtækjum og stofnunum gert að skila til Jafnréttisstofu gögnum um starfaflokkun og launagreiningu, ásamt tímasettri úrbótaáætlun, ef kynbundinn launamunur mælist, þar sem fram kemur hvernig brugðist skuli við og hvernig hann verði leiðréttur. 


Umsögn
Í sjöttu grein núgildandi jafnréttislaga nr. 150/2020 er gerð sú krafa að konur og karlar og fólk með hlutlausa skráningu kyns í þjóðskrá fái greidd jöfn laun og njóti sömu kjara fyrir sömu eða jafnverðmæt störf og að laun skuli ákveðin á sama hátt óháð kyni út frá viðmiðum sem ekki fela í sér kynjamismunun. Fram kemur í greinargerð með frumvarpinu að þó að í frumvarpinu sé lagt til að skylda til jafnlaunavottunar verði aflögð feli það ekki í sér að hvikað sé frá markmiðum jafnréttislaga um að sporna gegn launamismunun á grundvelli kyns. Áfram verði krafa um að launasetning byggi á málefnalegum sjónarmiðum og að þau viðmið sem lögð eru til grundvallar feli ekki í sér kynbundna mismunun. 
Til að það frumvarpið nái fram þeim markmiðum sem lagt er upp með vill Jafnlaunastofa leggja áherslu á eftirfarandi atriði:
Aðferðafræði við mat á virði starfa
Í fjórðu grein frumvarpsins um skýrslugjöf um kynbundinn launamun er gerð krafa um að eftirfarandi gögnum skuli skilað til Jafnréttisstofu:
1. Starfaflokkun fyrirtækis eða stofnunar út frá fyrirfram ákveðnum hlutlægum viðmiðum þar sem lagt er mat á þær kröfur sem störf gera til starfsfólks, svo sem út frá ábyrgð, álagi, hæfni og vinnuaðstæðum, þannig að saman flokkist sömu eða jafnverðmæt störf.
2. Launagreining sem byggi á starfaflokkun og sýni meðaltal fastra mánaðarlauna fyrir dagvinnu, fastar viðbótagreiðslur fyrir störf og allar aukagreiðslur eftir kynjum. 
3. Tímasett áætlun um úrbætur þegar við á.
Jafnlaunastofa telur mikilvægt að í þeim breytingum sem fyrirhugaðar eru verði hugtakanotkun skýr. Þar á meðal að hugtakið starfaflokkun verði skilgreint betur. Almennt er aðferðum við starfsmat eða virðismat starfa skipt í tvo flokka:
1. Starfagreininga aðferðir sem fela í sér ítarlega greiningu á inntaki starfa út frá fyrirfram gefnum þáttum sem ná utan um þekkingu og færni, álag, ábyrgð og vinnuumhverfi starfa. Þættirnir eru útfærðir nánar í undirþáttum og eru störf metin og þeim raðað niður á þrep í hverjum matsþætti. Hvert þrep gefur tiltekinn fjölda stiga og eru samanlögð stig úr öllum þáttum heildarmat starfs. 
2. Starfaflokkunar aðferðir sem fela í sér að störf eru borin saman og flokkuð út frá grunnkröfum starfa án þess að framkvæma ítarlega greiningu á innihaldi þeirra. 
Alþjóðavinnumálastofnunin hefur gefið út leiðbeiningar um hvernig standa skuli að mati starfa þannig að það uppfylli kröfur jafnlaunasamþykktarinnar um jöfn laun fyrir jafnverðmæt störf. Í þeim kemur fram að starfsmats- og virðismatskerfi sem byggi á greinandi nálgun, þar sem tekið er tillit til inntaks og eiginleika hefðbundinna kvennastarfa til jafns við eiginleika hefðbundinna karlastarfa, séu betur til þess fallin að ná markmiðum um launajafnrétti en starfaflokkunaraðferðir. Jafnlaunastofa telur mikilvægt að gera kröfur til fyrirtækja og stofnana um að við mat á virði starfa verði beitt virðismatsaðferðum sem fela í sér  greinandi nálgun til samræmis við áherslur Alþjóðavinnumálastofnunarinnar[footnoteRef:1].  [1:  https://www.ilo.org/publications/promoting-equity-gender-neutral-job-evaluation-equal-pay-step-step-guide] 

Stærðamörk
Í sjöttu grein núgildandi laga um jafna stöðu og jafnan rétt kynjanna felst skylda atvinnurekenda óháð stærð til að standa að launasetningu með þeim hætti að jafnverðmæt störf njóti sömu launa og kjara óháð kyni. Öllum atvinnurekendum er því skylt að skilgreina viðmið launasetningar sinnar þannig að þau feli ekki í sér mismunun. Með því að fara ekki fram á gagnaskil fyrirtækja með færri en 50 starfsmenn er dregið verulega úr eftirfylgd með jafnlaunaákvæði laga. Jafnlaunastofa telur að vel útfærð og aðgengileg leið til gagnaskila vera sjálfsagða kröfu til allra atvinnurekenda, í það minnsta að ekki verði horfið frá fyrri viðmiðum um 25 starfsmenn til að styðja við markmið um að útrýma launamun kynjanna. Krafa um skil á gögnum út frá skýrt afmörkum kröfum getur veitt leiðsögn og verið til stuðnings fyrirtækjum við framfylgd laga um launajafnrétti. 
Stuðningur við innleiðingu 
Jafnréttisstofu er falin eftirfylgni og eftirlit með að fyrirtæki og stofnanir skili:
a) gögnum um starfaflokkun út frá fyrir fram ákveðnum hlutlægum viðmiðum þar sem lagt er mat á þær kröfur sem störf gera til starfsfólks, svo sem út frá ábyrgð, álagi, hæfni og vinnuaðstæðum, þannig að saman flokkist sömu eða jafnverðmæt störf.
b) launagreiningu byggðri á starfaflokkun sem sýni meðaltal fastra mánaðarlauna fyrir dagvinnu, fastar viðbótagreiðslur fyrir störf og allar aukagreiðslur eftir kynjum. 
c) tímasettri úrbótaáætlun þar sem það á við. Jafnréttisstofu er jafnframt falið að halda skrá yfir fyrirtæki og stofnanir sem hafa annars vegar sent inn tilskilin gögn og hins vegar sem ekki hafa gert það. Þá er Jafnréttisstofu falið, í þeim tilfellum sem fyrirtæki eða stofnun uppfyllir ekki kröfur laganna, að beina þeim fyrirmælum til hlutaðeigandi að gera viðunandi úrbætur innan hæfilegs frests að viðlögðum dagsektum.
Tryggja þarf fjárhagslegan og faglegan styrk Jafnréttisstofu. Með frumvarpinu er aukin ábyrgð og verkefni sett á herðar Jafnréttisstofu, bæði varðand móttöku gagna, yfirferð, eftirlit og eftirfylgni með úrbótaáætlunum. Mikilvægt er að tryggja stofnuninni aukið fjármagn og mannafla  svo unnt sé að sinna verkefninu með faglegum og skilvirkum hætti.
Verkfæri 
Með frumvarpinu yrði létt á kostnaði við ferli jafnlaunavottunar en fyrirtækjum og stofnunum gert skylt sem fyrr að skila nauðsynlegum gögnum um kynbundinn launamun og gera úrbætur þar sem þess gerist þörf. Fram kemur að markmið laga um jafna stöðu og jafnan rétt kynjanna haldist óbreytt og sömuleiðis ábyrgð atvinnurekenda til að haga launasetningu þannig að hún nái fram launajafnrétti.
Útfæra þarf viðmið, sniðmát og verkfæri fyrir starfaflokkun, mat starfa og launagreiningar til að styðja við launagreiðendur og að gögnum sé skilað inn í stöðluðu formi. Setja þarf skýrar og samræmdar kröfur um mat starfa, starfaflokkun og launagreiningar t.d. með reglugerð, til að tryggja samanburðarhæfni og gæði gagna sem skilað er inn til Jafnréttisstofu. Einnig þyrftu hagnýtar leiðbeiningar að vera í boði fyrir fyrirtæki, stofnanir og félagasamtök. 
Fræðsla 
Til að tryggja að markmið frumvarpsins náist þarf að styðja við uppbyggingu þekkingar á sviði launajafnréttis og virðismats starfa bæði hjá atvinnurekendum, stéttarfélögum og samtökum launafólks til að styðja við markvissa og faglega vinnu í þágu launajafnréttis. Sérstaklega þarf að huga að fræðslu og stuðningi við minni fyrirtæki/skipulagsheildir. 


Með þessum áherslum getur frumvarpið orðið skref í átt að launajafnrétti kynjanna á vinnumarkaði og styrkt traust og gagnsæi í launasetningu á Íslandi. Mikilvægt er að árétta að launajafnrétti verði áfram skýrt, mælanlegt og eftirlitsskylt markmið stjórnvalda, óháð því að jafnlaunavottun verði felld niður í núverandi mynd. 

________________________________________
Helga Björg Olgu Ragnarsdóttir
Framkvæmdastýra Jafnlaunastofu

